钦定古今图书集成/方舆汇编/职方典/第1183卷 > 《登鲁台记》前人
## 钦定古今图书集成/方舆汇编/职方典/第1183卷 > 《登鲁台记》前人

事之兴废，岂不以人哉？予初登鲁台，始一蓁芜废壤
也。然牧竖儿童，无不知二程夫子者，曰：“此当年望鲁
处也。”呜呼！二夫子之系人景慕若此哉！因询诸故老，
访其遗事，而知二夫子实生于陂，尝于此山筑台以
望鲁，故名也。山巅因台为亭，名双凤山。麓有祠，祠前
有聪明池、涵虚亭。其西南里许，二夫子尝植柏为林，
名《理趣林》，追愬诸胜，历历如见。乃自明末兵火而鞠
为荒草，荡为寒烟，其断碣残碑零落山间者，且与累累之荒冢相接，故宫之叹，不止黍油麦秀也。嗟乎！古
名贤遗迹，凡一流寓，一啸咏以及一草一木，后人莫
不爱之、传之惟恐不至。况兹山为二夫子故址，其晨
夕盱衡，百世后魂魄犹应恋此，而顾“颓废乃尔。虽时
会使然，陂之人将何以为怀欤？”予流连久之，徘徊不
能去。乃日者复渡前川，遥而瞩之，忽若郁然改观者
为之惊喜。而前，则见有翼焉以整者，山麓之二夫子
祠也；竦焉以峙者，山巅之双凤亭也。泉渟渟，风冷冷，
悠然以清者，山前之聪明池、涵虚亭也。草薰薰，木欣
欣，遥映于山之远近者，西南隅之理趣林也。又为之
入祠以谒，而见庭之殖殖者，二夫子座也；冥之哕哕
者，启贤堂之大中公及后寝之司空公座也。出祠以
观，而见四周之层以密者，百堵之兴也；一望而绿烟
缭绕者，髣髴傍随之花柳也。嘻！异哉！抑何倏然而成，
举数十年之圮废，而一旦复之，且有加焉如此哉！或
告我曰：“此邑侯杨公所旦夕以经营者也，亦同事李
公所刻期而拮据者也。维二公淬志复古，捐资以图
故陂，民乐趋成之不日也。然则事之兴废，岂不以人
哉？”吾于是知二公之治陂，类如此祠矣。杨公毘陵人，
予乡世家，负夙望。李公原籍济水，前任予乡直指，皆
卓有风节者。因并识之，以为陂幸，又不独兹山之兴
复也